"บัณฑูร" ห่วงปัจจัยเสี่ยงรุมเร้าเศรษฐกิจครึ่งปีหลัง
"บัณฑูร" ชี้มีโอกาส "เอ็นพีแอล" เพิ่มขึ้นอีก หากเศรษฐกิจครึ่งปีหลังยังอืด ห่วงปัจจัยเสี่ยงรุมเร้ากระทบลูกค้า
21 ก.ค. 2558

"บัณฑูร" ชี้มีโอกาส "เอ็นพีแอล" เพิ่มขึ้นอีก หากเศรษฐกิจครึ่งปีหลังยังอืด ห่วงปัจจัยเสี่ยงรุมเร้ากระทบลูกค้า
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า เศรษฐกิจไทยปีนี้มีความเสี่ยงโตต่ำกว่า 3% โดยแนวโน้มในครึ่งปีหลังเจอคลื่นหลายลูกเกินกว่าที่คาดไว้ เป็นผลมาจากปัญหาที่ไม่ถูกจัดการจากรัฐบาลในอดีต โดยเฉพาะปัญหาการค้ามนุษย์ และมาตรฐานความปลอดภัยการบิน ที่ต้องรีบแก้ไข ไม่เช่นนั้นจะกระทบกับการค้าขายและการท่องเที่ยวของประเทศ
นอกจากนี้ ปัญหาที่หนักที่สุด คือ ภัยแล้ง ที่เป็นปัจจัยเฉพาะหน้า เข้ามาในจังหวะที่ประเทศมีปัญหามากมาย และน้ำมีความจำเป็นต่อทุกภาคส่วน ทั้งเกษตรกรรม และชีวิตความเป็นอยู่ ซึ่งทุกฝ่ายต้องร่วมมือกันประหยัดเพื่อใช้ทรัพยากรที่มีอยู่จำกัด มีการสร้างแหล่งกักเก็บน้ำอย่างต่อเนื่อง ควบคู่ไปกับการฟื้นฟูป่าต้นน้ำและป้องกันการบุกรุกป่า
"ป่าต้นน้ำเป็นเรื่องที่ถูกมองข้ามมานานถึง 10 ปี ไม่เคยถูกหยิบยกขึ้นมาระดับชาติเลย ที่น้ำน้อยส่วนหนึ่งเพราะป่าหาย แต่เป็นเรื่องดีที่รัฐบาลนี้มองเห็นและแก้ไขอย่างจริงจัง ล่าสุด มีการนำเสนอ ครม. ให้ จ.น่านและเชียงใหม่ เป็นโครงการนำร่องแก้ปัญหาป่าต้นน้ำ ซึ่งต้องใช้เวลา กว่าจะแก้ให้ฟื้นคืนต้องอาศัยการทำต่อเนื่อง"นายบัณฑูร กล่าว
นายบัณฑูร กล่าวว่า  ผลประกอบการธนาคารพาณิชย์ในช่วงครึ่งปีแรกที่ชะลอตัว สะท้อนภาวะเศรษฐกิจ  เห็นได้จากสินเชื่อด้อยคุณภาพ (เอ็นพีแอล) เพิ่มขึ้น จำเป็นต้องตั้งสำรองหนี้สงสัยจะสูญเพิ่มขึ้นตามความเสี่ยง ขณะที่สินเชื่อเติบโตน้อย
สำหรับธนาคารกสิกรไทย ปรับเป้าหมายสินเชื่อรวมจาก 7-9% เหลือ 6% เอ็นพีแอลจาก 2.5% เป็น 2.7-2.8% และหนี้สูญและหนี้สงสัยจะสูญต่อเงินให้สินเชื่อเฉลี่ย (เครดิตคอสต์) จาก 1% เป็น 1.4-1.5%
อย่างไรก็ตาม การปรับแผนธุรกิจและผลประกอบการที่ชะลอลง ไม่ใช่เรื่องเสียหาย เป็นไปตามวัฏจักรเศรษฐกิจ โดยระบบสถาบันการเงินมีหน้าที่ประคับประคองเศรษฐกิจให้หมุนไปได้ ผ่านการสนับสนุนสภาพคล่องให้ธุรกิจ ขณะเดียวกันต้องไม่เลยเถิดจนกลายเป็นฟองสบู่หรือเป็นหนี้เกินตัว ถือเป็นเรื่องละเอียดอ่อนในการรักษาสมดุล